Komisijos direktyva 97/28/EB
1997 m. birželio 11 d.
derinanti su technikos pažanga Tarybos direktyvą 76/756/EEB dėl apšvietimo bei šviesos signalinių įtaisų sumontavimo transporto priemonėse ir jų priekabose
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Tarybos direktyvą 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo [1] su paskutiniais pakeitimais, padarytais Europos Parlamento ir Tarybos direktyva 96/79/EB [2], ypač į jos 13 straipsnio 2 dalį,
atsižvelgdama į 1976 m. liepos 27 d. Tarybos direktyvą 76/756/EEB dėl valstybių narių įstatymų, reglamentuojančių apšvietimo ir šviesos signalinių įtaisų sumontavimą transporto priemonėse ir jų priekabose, suderinimo [3] su paskutiniais pakeitimais, padarytais Komisijos direktyva 91/663/EEB [4], ypač į jos 5 straipsnį,
kadangi Direktyva 76/756/EEB yra viena iš atskirųjų EEB tipo patvirtinimo tvarkos, pradėtos Direktyva 70/156/EEB, direktyvų; kadangi todėl nuostatos, priimtos Direktyva 70/156/EEB dėl transporto priemonių sistemų, sudėtinių dalių ir atskirų techninių mazgų, tinka šiai direktyvai;
kadangi Direktyvos 70/156/EEB 3 straipsnio 4 dalis ir 4 straipsnio 3 dalis reikalauja, kad prie kiekvienos atskiros direktyvos būtų pridėtas informacinis dokumentas bei tipo patvirtinimo liudijimas, pagrįsti tos direktyvos VI priedu, kad tipo patvirtinimą būtų galima kompiuterizuoti; kadangi reikia atitinkamai iš dalies pakeisti tipo patvirtinimo liudijimą, numatytą Direktyvoje 76/756/EEB;
kadangi reikia supaprastinti procedūras siekiant išlaikyti Direktyvos 70/156/EEB 9 straipsnio 2 dalimi nustatytą tam tikrų atskirų direktyvų ir atitinkamų Jungtinių Tautų Europos ekonomikos komisijos reglamentų atitiktį, kai tokie reglamentai iš dalies keičiami; kadangi pirmiausia techniniai Direktyvos 76/756/EEB reikalavimai turi būti pakeisti Reglamento Nr. 48 reikalavimais kryžminės nuorodos būdu;
kadangi siekiant padidinti kelių eismo saugumą, inter alia, nuspręsta reikalauti sumontuoti trečiąjį stabdymo signalo žibintą M1 kategorijos transporto priemonėse bei leisti sumontuoti dieninio eksploatavimo žibintus motorinėse transporto priemonėse;
kadangi reikia toliau tirti neprivalomas nuostatas, susijusias su atskirų apšvietimo bei šviesos signalinių įtaisų veikimo reikalavimais bei jų montavimu transporto priemonėse ir jų priekabose; kadangi labai svarbu baigti būtiną techninį darbą ir įtraukti į Direktyvą 70/156/EEB tolesnius dalinius pakeitimus;
kadangi padaryta nuoroda į Tarybos direktyvą 76/757/EEB [5] su paskutiniais pakeitimais, padarytais Komisijos direktyva 97/29/EB [6];
kadangi šioje direktyvoje numatytos priemonės atitinka Direktyva 70/156/EEB įkurto Derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 76/756/EEB iš dalies keičiama taip:
1. Pirmas 4 straipsnio sakinys pakeičiamas taip:
"Valstybė narė, kuri suteikė EB tipo patvirtinimą, imasi būtinų priemonių užtikrinti, kad ji yra informuota apie bet kokius dalinius pakeitimus bet kokios dalies ar charakteristikų, minimų transporto priemonės tipo apibrėžime ir susijusių su apšvietimo bei šviesos signalinių įtaisų sumontavimu."
2. Priedai pakeičiami šios direktyvos priedais.
2 straipsnis
1. Nuo 1998 m. sausio 1 d. arba, jei 3 straipsnyje minimi tekstai bus paskelbti vėliau nei 1997 m. liepos 1 d., praėjus šešiems mėnesiams nuo tikrosios šių tekstų paskelbimo datos, valstybės narės negali dėl priežasčių, susijusių su apšvietimo bei šviesos signalinių įtaisų sumontavimu:
- atsisakyti išduoti EB tipo patvirtinimą arba nacionalinį tipo patvirtinimą transporto priemonių tipui, arba
- drausti registruoti, parduoti arba pradėti eksploatuoti transporto priemones,
jei tos transporto priemonės atitinka Direktyvos 76/756/EEB su pakeitimais, padarytais šia direktyva, reikalavimus.
2. Nuo 1998 m. spalio 1 d. valstybės narės:
- nebeišduoda EB tipo patvirtinimo ir
- gali atsisakyti išduoti nacionalinį tipo patvirtinimą
bet kokio tipo transporto priemonei dėl priežasčių, susijusių su apšvietimo bei šviesos signalinių įtaisų montavimu, jei nevykdomi Direktyvos 76/756/EEB su pakeitimais, padarytais šia direktyva, reikalavimai.
3. Nuo 2000 m. spalio 1 d. valstybės narės:
- laikys atitikties liudijimus, lydinčius naujas transporto priemones remiantis Direktyvos 70/156/EEB nuostatomis, nebegaliojančiais tos direktyvos 7 straipsnio 1 daliai ir
- gali atsisakyti registruoti, leisti parduoti ar pradėti eksploatuoti naujas transporto priemones, kurių nelydi atitikties liudijimas remiantis Direktyva 70/156/EEB,
dėl priežasčių susijusių su apšvietimo bei šviesos signalinių įtaisais, jei nevykdomi Direktyvos 76/756/EEB su pakeitimais, padarytais šia direktyva, reikalavimai.
3 straipsnis
JT-EEK reglamento Nr. 48 straipsnio dalys ir priedai, nurodyti II priedo 1 punkte, paskelbiami Europos Bendrijų oficialiajame leidinyje iki 1997 m. liepos 1 d.
4 straipsnis
1. Valstybės narės priima įstatymus ir kitus teisės aktus, kurie, įsigalioję iki 1998 m. sausio 1 d., įgyvendina šia direktyvą; tačiau jei 3 straipsnyje nurodyti tekstai nepaskelbiami iki 1997 m. liepos 1 d., valstybės narės atlieka šį įpareigojimą praėjus šešiems mėnesiams nuo tikrosios šių tekstų paskelbimo datos. Apie tai jos nedelsdamos praneša Komisijai.
Valstybės narės taiko šias nuostatas nuo 1998 m. sausio 1 d. arba, jei 3 straipsnyje nurodyti tekstai nepaskelbiami iki 1997 m. liepos 1 d., praėjus šešiems mėnesiams nuo tikrosios šių tekstų paskelbimo datos.
Valstybės narės, tvirtindamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
5 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
6 straipsnis
Ši direktyva skirta valstybėms narėms.
Priimta Briuselyje, 1997 m. birželio 11 d.